मिथिलाक लोक-जीवनमे एहेने तरहक एकटा मनोरंजक कार्यक्रम "डोमकच" अछि , जे पुरूषक विआहक अबसर पर खेलाएल जाएत छल।
 "डोमकच" एकगोट आनुष्ठानिक विधान होइत अछि। एहि लेल लत्ता/कपड़ा या खाट केँ टांगि कए जलुबा(लड़का) बनाएल जाइत अछि ,जेकरा माथ पर कारी कपड़ा लपेट कए ओकर आंखि कौड़ी कए बनाए काजर लगाएल जाएत अछि।
 जलुबा अर्थात लड़काक पुतला बनलाक बाद एकर जन्मसं लए विआह धरिक स्वांग प्रस्तुत कएल जाएत अछि, संगहि विभिन्न संस्कार गीत गाओल जाएत अछि। लोक विश्वास अछि जे जलुबा सुनर होएत तं कनिया सेहो सुनर भेटती। जलुबाक बिआहक बहुते छोट-छोट स्वांग रचल जाएत अछि।
 पहिले बेटाक बिआहमे स्त्रीगन बरियात नहि जाएत छली। गाममे मात्रे जनानी रहि जाएत छली , कारण परिवार ओ गामके सभ छोट-बड़-बुजुर्ग पुरूष बरियात चलि जाए छलाह। बिआह बाला घरमे महिला सर-कुटुम सेहो आएल रहैए छली। महिला कुटुम संग गामक लोकक गहना-गुड़ियाक ओगरबाही केना होएत। समान चोरि नहि भए जाए, तैँ जागरण आवश्यक अछि। रातिकेँ जागरण एकटा मुश्किल काज होइत अछि।
 एहि सभ कारणेँ संभव अछि जे कोनो एकटा गाममे महिला सभ जागनाए शुरू केने हेती आओर जागैए लेल संस्कारसं जुरल मनोरंजनात्मक कार्यक्रम "डोमकच" प्रारंभ केने हेती, जे आवश्यक्ता ओ कालक प्रवाहत संग समस्त मिथिलामे पसरि गेल, जे वर्तमानमे मिथिलाक अद्भुत सांस्कृतिक विरासत मानल जाएत अछि मुदा आजुक लोक एहि व्यवस्थाकेँ बिसरि गेल छथि, अर्थात मिथिलाक इ बिरासत खंडहरमे बदलि गेल अछि।
 आब डोमकच कथाकेँ आगू बढाबी। जलूबाक बिआहो-परान्त स्त्रीगन सभ जागरण करैयखातिर आपसमे मजाक छेड़छाड़ आओर चुहलबाजी करैय छथि। एहिलेल स्त्रीगनमे सं एकटा जनानी धोती-कुरतापहिर, मुरेठ्ठा बान्हि पुरुष बनैय छथि, संगहि कान्ह पर एकटा लाठी सेहो रखैय छथि, जाहिमे एकटा मोटरी बान्हल रहैत अछि। एकर बाद खेल शुरू भए जाएत अछि। पुरुष बनल स्त्री , स्त्रीगन संगे छेड़खानी करैय छथि। मिथिलाक महिला सभक खेल छी तं गीत-नाद हेबे करत।
 डोमकचमे गाओल जाए बला गीतमे पुरुष-स्त्रीक विआहक बादक संबंधक वर्णन रहैत अछि। परदेश गेल घरबला द्वारा दोसर स्त्रीसँ संबंध बनाबैय पर, घरमे असगर रहिगेल घरबाली द्वारा आन पुरूषसं संबंध बनाबैय पर आओर बिआहक जीवन पर ओकर प्रभावक वर्णन रहैत अछि।
 डोमकच मांगैय लेल जनानीक झुण्ड पूरा गाममे घुमैय छथि। एहिसं राति भरि गामकस्त्रीगन जागल रहैत छथि, संगहि समस्त गामक स्त्रीगनक मनोरंजन सेहो होइत छल। एहि कालमे जौँ कोनो पुरुष भेट भए जाए छथिन, तं हुनक दुरगति बूझू। स्त्रीगन हुनका सं मजाक करबाक मे सभट मर्यादा बिसरि जाए छथिन। सनहि-सनहि शहरीकरण , महिला सभकेँ बरियातमे जेबाक आओर मैथिल स्त्रीगनक अपन साँस्कृतिक विरासतसँ विमुखताक कारणेँ "डोमकच" खेल समाप्त भेल जा रहल अछि या भए गेल अछि।
 लेखक - कृष्णानंद चौधरी (गाम- लगमा, दरभंगा, मिथिला / संपर्क - +919470883364)